*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 25ης Φεβρουαρίου 1983

που επιτρέπει στην Ιρλανδία και το Ηνωμένο Βασίλειο να λάβουν, προσωρινά, συμπληρωματικά μέτρα για να προστατευθούν από την εισαγωγή του Dendroctonus micans

(Το κείμενο στην αγγλική γλώσσα είναι το μόνο αυθεντικό)

(83/96/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα Κράτη μέλη οργανισμών επιβλαβών για τα φυτά και τα φυτικά προϊόντα (1), όπως τροποποιήθηκε τελευταία από την οδηγία 81/7/ΕΟΚ (2), και ιδίως το άρθρο 15 παράγραφος 2,

την ανακοίνωση της Ιρλανδίας και του Ηνωμένου Βασιλείου της 15ης Δεκεμβρίου 1982 και της 22ας Νοεμβρίου 1982 αντίστοιχα,

Εκτιμώντας:

ότι, σύμφωνα με το άρθρο 3 παράγραφος 6 περίπτωση β) της οδηγίας 77/93/ΕΟΚ σχετικά με το παράρτημα ΙΙ (Β) (α) (2), μπορεί να εισαχθεί ξυλεία κωνοφόρων με φλοιό στην Ιρλανδία και το Ηνωμένο Βασίλειο μόνο αν δεν έχει προσβληθεί από το Dendroctonus micans· ότι τα Κράτη μέλη που αποστέλλουν αυτό το προϊόν πρέπει να λάβουν ορισμένα μέτρα για να εξασφαλίσουν ότι δεν έχει προσβληθεί από το έντομο αυτό· ότι, σύμφωνα με το άρθρο 5 παράγραφος 2 περίπτωση β) της προαναφερομένης οδηγίας σχετικά με το παράρτημα IV (Β) (1) και (3) αντίστοιχα, η εν λόγω ξυλεία αποφλοιώνεται·

ότι, εντούτοις, εάν ένα Κράτος μέλος θεωρήσει ότι υπάρχει άμεσος κίνδυνος να εισαχθούν ή να εξαπλωθούν στο έδαφός του επιβλαβείς οργανισμοί, μπορεί να λάβει προσωρινά συμπληρωματικά μέτρα για να προστατευθεί από τον κίνδυνο αυτό·

ότι η Ιρλανδία είχε ανακοινώσει στις 15 Δεκεμβρίου 1982 ότι οι κανονισμοί των Ευρωπαϊκών Κοινοτήτων (εισαγωγή οργανισμών επιβλαβών για τα φυτά ή τα φυτικά προϊόντα) (απαγόρευση) (τροποποίηση), 1982 (SI αριθ. 351 του 1982) εκδόθηκαν στις 4 Δεκεμβρίου 1982 και απαγορεύουν την εισαγωγή στην Ιρλανδία κομμένων φυτών που ανήκουν στο είδος των κωνοφόρων, με φύλλωμα ή φλοιό και φυτών με ρίζες που ανήκουν στο ίδιο είδος των κωνοφόρων, με φύλλωμα ή φλοιό και φυτών με ρίζες που ανήκουν στο ίδιο είδος και έχουν ύψος πάνω από 2 μέτρα, τα οποία δεν κατάγονται και δεν προέρχονται από τη Βόρεια Ιρλανδία· ότι οι κανονισμοί αυτοί αρχίζουν να ισχύουν στις 4 Δεκεμβρίου 1982·

ότι η Ιρλανδία είχε δικαιολογήσει αυτό το μέτρο με το επιχείρημα ότι είναι έκτακτο μέτρο για να προστατευθεί από την εισαγωγή του επιβλαβούς οργανισμού Dedroctonus micans, στο έδαφός της, συνεπεία των τελευταίων εξελίξεων, όσον αφορά την εμφάνιση και την εξέλιξη του οργανισμού αυτού στην Κοινότητα·

ότι το Ηνωμένο Βασίλειο είχε ανακοινώσει στις 22 Νοεμβρίου 1982 ότι απαιτείται φυτοϋγειονομικό πιστοποιητικό για τα χριστουγεννιάτικα δένδρα με ρίζες, είτε είναι σε γλάστρες είτε όχι, και για όλα τα άλλα χριστουγεννιάτικα δένδρα ύψους πάνω από 3 μέτρα οποιασδήποτε καταγωγής, με ισχύ ως τις 31 Δεκεμβρίου 1982·

ότι το Ηνωμένο Βασίλειο είχε δικαιολογήσει αυτό το μέτρο με το επιχείρημα ότι εμφανίστηκε ξαφνικά ο επιβλαβής οργανισμός Dendroctonus micans, προερχόμενος από άλλες χώρες, στις ερυθρελάτες ορισμένων περιοχών της Ουαλλίας και της Δυτικής Αγγλίας και ότι είχαν ληφθεί έκτακτα μέτρα για να εξουδετερωθούν οι γνωστές εστίες μόλυνσης· ότι λήφθηκαν ιδίως νέα εσωτερικά μέτρα για τον περιορισμό της διακίνησης δένδρων που έχουν αναπτυχθεί μέσα στην ίδια τη χώρα και ότι είναι, επομένως, απαραίτητο να διεξαχθεί και συμπληρωματικός έλεγχος εισαγωγής·

ότι, σύμφωνα με τις ανωτέρω διατάξεις της οδηγίας 77/93/ΕΟΚ, παρέχεται προστασία στην Ιρλανδία και το Ηνωμένο Βασίλειο κατά της εισαγωγής -μέσω της ξυλείας κωνοφόρων- του εν λόγω επιβλαβούς οργανισμού που δεν προέρχεται από τις χώρες αυτές, αλλά είναι γνωστό ότι εμφανίζεται στα περισσότερα άλλα Κράτη

ότι φάνηκε πρόσφατα ότι αυτός ο επιβλαβής οργανισμός είναι επίσης δυνατό να εξαπλωθεί μέσω κωνοφόρων φυτών ή τμημάτων φυτών και ιδίως μέσω των χριστουγεννιάτικων δένδρων· ότι, ως εκ τούτου, η οδηγία 77/93/ΕΟΚ πρέπει να τροποποιηθεί ώστε να παρέχεται επαρκής προστασία·

ότι, προς το παρόν, και ελλείψει μέτρων σχετικών με τα κωνοφόρα φυτά ή τμήματα φυτών, υπάρχει άμεσος κίνδυνος εισαγωγής, μέσω αυτών των προϊόντων, του Dendroctonus micans, από άλλα Κράτη μέλη, στην Ιρλανδία και το Ηνωμένο Βασίλειο·

(ότι, ως εκ τούτου, πρέπει να ληφθούν, προσωρινά, μέτρα που να λαμβάνουν υπόψη τόσο το νόμιμο συμφέρον της Ιρλανδίας και του Ηνωμένου Βασιλείου, όσον αφορά την προστασία τους από την εισαγωγή του εν λόγω εντόμου, όσο και την αρχή του ελεύθερου εμπορίου·

ότι, επομένως, θα πρέπει να επιτραπεί προσωρινά και στα δύο Κράτη μέλη να ζητούν από άλλα Κράτη μέλη, όταν εισάγονται κωνοφόρα φυτά ή τμήματα φυτών στην Ιρλανδία ή το Ηνωμένο Βασίλειο, ορισμένες εγγυήσεις συμπληρωματικές ως προς αυτές που προβλέπονται από τις κοινοτικές διατάξεις, μέχρι να ενισχυθούν οι κοινοτικές εγγυήσεις για το Dendroctonus micans με τροποποίηση της οδηγίας 77/93/ΕΟΚ·

ότι, παρόλα αυτά, είναι υπερβολικό να απαγορευτεί εντελώς η εισαγωγή των φυτών αυτών, εάν τα Κράτη μέλη αποστολής είναι σε θέση να παράσχουν τις απαιτούμενες συμπληρωματικές εγγυήσεις·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Επιτρέπεται στην Ιρλανδία και στο Ηνωμένο Βασίλειο, για μια περίοδο που λήγει στις 31 Ιανουαρίου 1984, να απαιτούν τα κωνοφόρα φυτά που κατάγονται από άλλο Κράτος μέλος, εκτός από τους καρπούς και τους σπόρους για σπορά, να ανταποκρίνονται στους ακόλουθους όρους που προστίθενται σε εκείνους που θέτει η οδηγία 77/93/ΕΟΚ, προκειμένου να εισαχθούν στην Ιρλανδία ή το Ηνωμένο Βασίλειο:

α) τα φυτά πρέπει να μην έχουν προσβληθεί από Dendroctonus micans Kugelan·

β) στην περίπτωση κομμένων φυτών όπως είναι τα χριστουγεννιάτικα δένδρα, και φυτών με ρίζες, που δεν έχουν αναπτυχθεί σε φυτώρια, το ύψος τους δεν υπερβαίνει τα 3 μέτρα·

γ) στην περίπτωση κομμένων φυτών, αυτά δεν προέρχονται από τις κορυφές δένδρων δασών·

δ) τα φυτά συνοδεύονται από φυτοϋγειονομικό πιστοποιητικό, όπως προβλέπεται στην οδηγία 77/93/ΕΟΚ, το οποίο πιστοποιεί επίσης ότι τηρούνται οι όροι που τίθενται υπό α), β) και γ).

2. Η Ιρλανδία και το Ηνωμένο Βασίλειο προσαρμόζουν τα μέτρα που λαμβάνουν για να αποφύγουν την εισαγωγή του Dendroctonus micans στο έδαφός τους κατά τρόπο ώστε να τηρούνται οι διατάξεις της παραγράφου 1, το αργότερο στις 31 Μαρτίου 1983.

Άρθρο 2

Η Ιρλανδία και το Ηνωμένο Βασίλειο ανακοινώνουν στα άλλα Κράτη μέλη και στην Επιτροπή τα μέτρα που έλαβαν για να συμμορφωθούν με την παρούσα απόφαση.

Άρθρο 3

Η παρούσα απόφαση απευθύνεται στην Ιρλανδία και στο Ηνωμένο Βασίλειο.

Έγινε στις Βρυξέλλες, στις 25 Φεβρουαρίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 14 της 16. 1. 1981, σ. 23.